ШТА МОГУ ДА УРАДЕ РОДИТЕЉИ ЗА ПОВЕЋАЊЕ БЕЗБЕДНОСТИ ДЕЦЕ

1. РАЗГОВАРАЈТЕ СА СВОЈОМ ДЕЦОМ .

Комуникација је важна компонента у развоју детета. Бити доступан и бити приступачан подједнако је важно као и имати прави одговор на питање или правилно решавати проблем. Овде су кључни искреност и разумевање. Разговором са својом децом показујемо да бринемо о њима, да нам је важно шта им се дешава и шта доживљавају када нису са нама, да могу да поделе своје проблеме, интересовања и страхове и подстиче им се развој идеје да је њихов школски и лични живот могуће унапредити. Свакодневни разговори оснажују дете, развијају код детета самопоуздање, стварају могућности за учење и развој социјалних вештина и социјално прихватљиво решавање проблема који се јављају у групи.

1. БУДИТЕ ДОСЛЕДНИ У ДИСЦИПЛИНОВАЊУ СВОЈЕ ДЕЦЕ .

Дете треба да зна да у свим областима породичног и друштвеног живота постоје утврђена правила понашања. Важно је да родитељи утичу на децу да поштују та правила и да буду доследни. Поштовање правила понашања је почетна тачка социјално прихватљивог понашања.Поштовање правила понашања која су успостављена у породици и школи се контролишу. Када се прекрши дато или договорено правило следи последица – која може бити казна. Важно је да деца увиде да родитељи подржавају правила понашања у школи и сваку предвиђену казну за кршење тих правила. Деца треба да разумеју разлоге постојања правила понашања, могу и да учествују у доношењу неких правила понашања. Укључивање детета у активностима и игри које их уче поштовању правила понашања, одговорности, самоконтроли, постављању циљева, и последицама које проистичу из непоштовања правила важни су јер их удаљавају од неприхватљивог понашања. Родитељи могу осмислити награде или подстицаје за пожељно понашање како би спречили будуће кршење правила и допринели конструктивном понашању.

1. ПРУЖИТЕ ДОБАР МОДЕЛ ПОНАШАЊА СВОЈОЈ ДЕЦИ .

Најбољи начин подучавања детета је лични пример родитеља. Кроз свакодневне активности родитељи, између осталог, уче децу како да реагују у различитим социјалним ситуацијама, како да с суоче са проблемима који се јављају у међусобним односима у школи. Треба да разговарају о прихватању разлика, да објасне и личним примером указују да се према ученицима и одраслима у школи опходе са уважавањем и поштовањем што је основа културног и ненасилног понашања у свим животним ситуацијама. Деца уче и од других одраслих из свог окружења, па је важно указати и разговарати о важности доследности културног и ненасилног понашања и када се други не понашају тако. Изложеност деце негативним утицајима садржаја на медијима захтева сталну контролу и учестале разговоре са дететом о примерености садржаја са којима се сусрећу или које бирају да прате. Потребно је стално указивати детету да постоји могућност избора и да ће сносити последице својих избора, биле оне добре или лоше. Улога родитеља као модела позитивног понашања је веома значајна.

1. УКЉУЧИТЕ СЕ У АКТИВНОСТИ ШКОЛЕ .

Учествовање родитеља у активностима школе може имати више користи. Родитељима се пружа прилика да виде и оно што виде њихова деца и да стекну бољи увид у потребе деце/ученика. Такође, учествовање у активностима пружа могућност родитељима да се боље упознају са наставницима и другим особљем школе и да кроз заједнички рад омогуће задовољење дечијих потреба .

1. ОГРАНИЧИТЕ ИЗЛОЖЕНОСТ ДЕЦЕ ИСУСТВИМА НАСИЉА И КРИМИНАЛА .

Ограничавање изложености деце и насиљу тежак је, али важан задатак за сваког родитеља. Деца могу бити на различите начине изложена реалном или симболичном насиљу и другим облицима криминала. Насиље се налази на телевизији, у филмовима, на интернету, у видео-игрицама, цртаним филмовима, суседству, кућама, на спортским догађајима, улици и може га бити готово у свим областима друштвеног живота. Децу треба упутити да препознају када неко понашање или дешавање постаје насилно, јер често и,наизглед безазлена игра или ружне речи, могу да прерасту у насиље. Родитељи имају битну улогу у освешћавању правиланог односа према насиљу, да умеју да га препознају, да знају како да реагују ако су сведоци насиља или постану жртве. Најважније је да деца знају да проблем у вези са насиљем не решавају сами већ да увек потраже помоћ одраслих.

САВЕТИ РОДИТЕЉИМА

Непримерено и насилно понашање према другима и према себи појављује се када се код неког појави или га преплави нека непријатна емоција: љутња, бес, презир, мржња...

\*Помозите свом детету да нађе начин како правилно да разуме неку социјалну ситуацију на примерима, јер разумевање и саосећање доприноси да се непријатна или болна емоција не појави. Уколико се појави упутите га да искаже незадовољство и изрази свој бес , али тако да вербално или физички не повреди друге и себе.

\* Помозите свом детету да разуме вредност прихватања индивидуалних разлика. У школи има много различите деце, а најважније је да сва деца буду прихваћена са својим карактеристикама и баш такви кави јесу, да су сви једнако вредни и имају иста права (инклузија).

\*Стално комуницирајте са својим дететом. Подстичите ваше дете да вам увек каже где ће бити и са ким ће бити. Поставите јасне границе до када може да буде одсутно из куће.

\*Саслушајте ваше дете ако је забринуто за своје другове који евентуално испољавају проблематично понашање. Испричајте та сазнања стручњаку од поверења као што су: школски психолог, педагог, разредни старешина, наставник или директор школе.

\* Сарађујте са школом. Изнесите своје идеје о томе како школа може да подстакне учешће породице, да буду сви добродошли и да на смислен начин буду укључени у процес образовања и васпитања.

 ПОТРАЖИТЕ ПОМОЋ!

\*Обратите пажњу на узнемиравајуће понашање свог детета. На пример: чести изливи беса, туче и малтретирање друге деце, окрутност преме животињама, подметање пожара, употреба алкохола и дрога могу представљати знаке озбиљних проблема. Помозите детету тако што ћете затражити помоћ од стручњака или институција.